## Pravilnik o uvjetima za obavljanje arheološkog istraživanja spomenika kulture na morskom dnu ili morskom podzemlju unutarnjih morskih voda i teritorijalnog mora Republike Hrvatske

### NN 94/1998 (10.7.1998.), Pravilnik o uvjetima za obavljanje arheološkog istraživanja spomenika kulture na morskom dnu ili morskom podzemlju unutarnjih morskih voda i teritorijalnog mora Republike Hrvatske

# **MINISTARSTVO KULTURE**

Na temelju članka 13. stavka 4. i članka 32. stavak 3. Pomorskog zakonika
("Narodne novine" broj 17/94, 74/94 i 43/96) i članka 11. Zakona o ustrojstvu
i djelokrugu ministarstava i državnih upravnih organizacija ("Narodne novine"
broj 72/94, 92/96 i 131/97), a u svezi s člankom 38. do 41. Zakona o zaštiti
spomenika kulture ("Narodne novine" broj 7/67 - pročišćeni tekst, 25/77,
31/86, 47/86, 19/91, 26/93 i 52/94), ministar kulture uz suglasnost ministra
pomorstva, prometa i veza, donosi

## **PRAVILNIK**

### **O UVJETIMA ZA OBAVLJANJE ARHEOLOŠKOG ISTRAŽIVANJA SPOMENIKA KULTURE NA MORSKOM DNU ILI MORSKOM PODZEMLJU UNUTARNJIH MORSKIH VODA I TERITORIJALNOG MORA REPUBLIKE HRVATSKE**

Članak 1.

Ovim Pravilnikom propisuju se uvjeti za obavljanje arheoloških istraživanja
spomenika kulture na morskom dnu ili morskom podzemlju unutarnjih morskih
voda i teritorijalnog mora Republike Hrvatske.

Članak 2.

Pod arheološkim istraživanjem u smislu ovog Pravilnika razumijeva se
istraživanje na morskom dnu ili morskom podzemlju, arheološko iskopavanje
i istraživanje, te arheološko rekognosciranje morskog dna usmjereno na
sakupljanje, ispitivanje i izučavanje podataka što se odnose na istraživanje
spomenika kulture, kao i na paleontološke i geološke komponente uz njih
povezane (u daljnjem tekstu: arheološko istraživanje).

Članak 3.

Fotografska, filmska, video i druga snimanja arheološkog lokaliteta
ili nalaza na morskom dnu ili morskom podzemlju unutarnjih morskih voda
ili teritorijalnog mora, mogu se obavljati samo u okviru odobrenih arheoloških
istraživanja ili uz posebno odobrenje Uprave za zaštitu kulturne baštine
Ministarstva kulture.

Odobrenje iz stavka 1. ovoga članka izdat će se samo uz prethodnu suglasnost
Ministarstva pomorstva, prometa i veza glede sigurnosti plovidbe.

U odobrenju iz stavka 1. ovoga članka mora se navesti svrha u koju se
snimljeni materijal može koristiti, kao i ograničenja za njegovo eventualno
javno objavljivanje.

Članak 4.

Arheološko istraživanje mogu obavljati domaće fizičke i pravne osobe
pod uvjetima propisanim ovim Pravilnikom.

Strane fizičke i pravne osobe mogu sudjelovati u arheološkom istraživanju
pod uvjetom da osoba iz stavka 1. ovog članka dobije za to suglasnost Uprave
za zaštitu kulturne baštine Ministarstva kulture.

Članak 5.

Fizička i pravna i osoba iz članka 4. stavak 1. ovoga Pravilnika može
obavljati arheološka istraživanja na temelju odobrenja Uprave za zaštitu
kulturne baštine Ministarstva kulture, sukladno uvjetima propisanim ovim
Pravilnikom.

Članak 6.

Za arheološko istraživanje fizička i pravna osoba iz članka 4. stavak
1. ovoga Pravilnika dužna je podnijeti zahtjev za izdavanje odobrenja Upravi
za zaštitu kulturne baštine Ministarstva kulture.

U zahtjevu se navode podaci o mjestu, vremenu, opsegu, sadržaju i ciljevima
istraživanja, podaci o osobama koje će sudjelovati u istraživanju, te dokazi
o ispunjavanju uvjeta propisanih ovim Pravilnikom.

U odobrenju za arheološko istraživanje određuje se područje na kojem
se ono može obavljati.

Članak 7.

Arheološka istraživanja mogu obavljati fizičke i pravne osobe iz članka
4. stavak 1. ovoga Pravilnika ako:

- pravna osoba obavlja znanstvenoistraživačku djelatnost ili neku drugu
stručnu djelatnost, a fizička osoba ispunjava stručne uvjete za obavljanje
radova arheoloških iskopavanja i istraživanja;

- imaju osigurana materijalna i tehnička sredstva potrebna za obavljanje
radova, konzervaciju izvađenih arheoloških nalaza, kao i za uređenje i
zaštitu lokaliteta;

- imaju osiguranu ronilačku opremu i instrumente koji zadovoljavaju
propisanim standardima i sigurnosnim uvjetima;

- imaju stručne kadrove za obavljanje istraživačkih radova;

- imaju osigurane ronioce koji posjeduju odgovarajuću ronilačku kvalifikaciju
koja odgovara dubini ronjenja odnosno radilišta na dnu mora, te koji posjeduju
i odgovarajuću stručnu kvalifikaciju;

- imaju osigurane uvjete tehničke zaštite, zaštite na radu, te zaštite
u slučaju nesreće na radu.

Članak 8.

Fizička i pravna osoba kojoj se izda odobrenje za obavljanje arheoloških
istraživanja može vaditi stvari koje imaju ili se pretpostavlja da imaju
svojstvo spomenika kulture, samo uz posebno odobrenje Uprave za zaštitu
kulturne baštine Ministarstva kulture.

Članak 9.

O odobrenju za obavljanje arheoloških istraživanja, ili snimanja iz
članka 3. ovoga Pravilnika, te o početku, prekidu, nastavljanju ili napuštanju
radova ili snimanja, ovlaštena fizička i pravna osoba dužna je bez odgađanja
izvijestiti nadležnu lučku kapetaniju.

Članak 10.

Arheološka istraživanja mogu se izvoditi pomoću opreme i instrumenata
koji su prikladni za realizaciju programa istraživanja, i kojima se ne
mogu oštetiti ili uništiti predmeti istraživanja odnosno arheološki nalazi.

U odobrenju za obavljanje arheoloških istraživanja pobliže se utvrđuje
oprema i instrumenti prikladni za realizaciju programa istraživanja.

Članak 11.

Vrste ronilačke opreme, instrumenti za ronjenje i zaštitu ronilaca,
te načini obilježavanja područja na kojima se obavlja ronjenje u svrhu
istraživanja moraju biti u skladu s posebnim propisima o obavljanju podvodnih
djelatnosti.

Članak 12.

Tehnička zaštita, zaštita na radu te zaštita u slučaju nesreće na radu,
provodi se u skladu s propisima i uobičajenim standardima kod obavljanja
pomorskih istraživanja.

Članak 13.

Arheološko istraživanje vodi stručni voditelj.

Za stručnog voditelja arheološkog istraživanja može se odrediti osoba
koja ima visoko školsko obrazovanje, ronilačku kategoriju (najmanje CAMAS
3\* ili druge odgovarajuće kategorije), te iskustvo u organizaciji i provedbi
podvodnih istraživanja, stečeno terenskim radom ili odgovarajućim specijalističkim
tečajem.

Stručni voditelj arheološkog istraživanja dužan je voditi dnevnik radova
svakodnevno.

U dnevnik radova unose se svi podaci o istraživačkim radovima i o dnevnim
događajima koji su od značenja za ostvarivanje programa istraživanja.

Članak 14.

O rezultatima arheološkog istraživanja i konzervaciji iskopina i izvađenih
predmeta fizička i pravna osoba koja obavlja arheološko istraživanje dužna
je podnijeti Upravi za zaštitu kulturne baštine Ministarstva kulture stručno
izvješće.

U privitku izvješća dostavlja se na uvid Upravi za zaštitu kulturne
baštine Ministarstva kulture dnevnik rada, inventarna knjiga, te osnovna
nacrtna i foto dokumentacija.

Osoba koja je dobila odobrenje za snimanje iz članka 3. ovoga Pravilnika
dužna je po završetku snimanja jednu neiskorištenu kopiju snimljenog materijala
s pripadajućom dokumentacijom predati Upravi za zaštitu kulturne baštine
Ministarstva kulture.

Članak 15.

Novčanom kaznom od 5.000,00 do 15.000,00 kuna kaznit će se za prekršaj
pravna osoba ako:

1. započne obavljati arheološka istraživanja ili snimanja bez odobrenja
Ministarstva kulture,

2. upotrijebi snimljeni materijal mimo odobrene svrhe iz članka 3. stavak
2. ovoga Pravilnika,

3. obavlja arheološka istraživanja, a ne udovoljava uvjetima propisanim
člankom 7. ovoga Pravilnika,

4. izvadi iz vode stvar koja ima ili se pretpostavlja da ima svojstvo
spomenika kulture bez posebnog odobrenja iz članka 8. ovoga Pravilnika,

5. ne izvijesti nadležnu lučku kapetaiju prema članku 9. ovog Pravilnika,

6. ne vodi uredno dnevnik radova prema članku 13. stavku 3. i 4. ovoga
Pravilnika,

7. ne podnese izvješće o rezultatu istraživanja prema članku 14. stavak
1. i 2. ovoga Pravilnika,

8. ne preda kopiju snimljenog materijala prema članku 14. stavak 3.
ovoga Pravilnika.

Za radnje iz stavka 1. ovoga članka kaznit će se za prekršaj fizička
osoba, odnosno odgovorna osoba u pravnoj osobi, novčanom kaznom od 2.000,00
do 5.000,00 kuna.

Članak 16.

Stupanjem na snagu ovoga Pravilnika prestaje važiti Pravilnik o uvjetima
za obavljanje arheološkog istraživanja spomenika kulture na morskom dnu
ili morskom podzemlju unutrašnjih morskih voda Republike Hrvatske ("Narodne
novine" br. 64/95).

Članak 17.

Ovaj Pravilnik stupa na snagu danom objavljivanja u "Narodnim novinama".

Klasa: 612-08/98-01-420
Urbroj: 532-03-3/1-98-01
Zagreb, 30. lipnja 1998.

Ministar
**mr. Božo Biškupić,** v. r.

Pravilnik, NN 94/1998-1287